Troels Lund Poulsen (V), 2023-05-02:
Også en stor tak for de mange fine og rosende ord, der er givet.
Det er jo noget, som er lavet af dygtige embedsmænd, og som lå klar, inden den nuværende forsvarsminister – for jeg er sådan set fungerende forsvarsminister – måtte indgive en sygemelding, som gjorde, at han har trukket sig midlertidigt.
Det er kendt af enhver, at der er gode folk, der står bag det arbejde, der er her.
Jeg synes faktisk, at det på mange måder har været en rigtig interessant debat at følge.
Der er jo ikke nogen tvivl om, at der er nogle forskellige spor i den her debat, som også fortjener noget opmærksomhed – hele diskussionen omkring, hvad det betyder for det nordiske samarbejde på forsvarsområdet, at Finland nu er blevet medlem af NATO, og at Sverige forhåbentlig bliver det i løbet af kort tid.
Det kommer til at skabe en helt anden dynamik i forhold til den måde, som vi samarbejder på her i Norden.
Det er også en udvikling, som kommer til at betyde noget i forhold til den forsvars- og sikkerhedspolitik, som vi skal diskutere fremadrettet.
Det kommer også til at betyde noget i forhold til det forsvarsforlig, der skal indgås, fordi området forandrer karakter til et andet og, kan man sige, også stærkere område, forstået på den måde, at NATO's paraply kommer til at gælde for os alle sammen.
Der er så heller ikke nogen tvivl om, at det bliver vi også nødt til at tage ned.
Samlingen af alle nordiske lande i NATO styrker ikke bare den nordiske sikkerhed, men giver også en stærkere nordisk stemme i NATO.
Det giver også en mulighed for et tættere samarbejde i Østersøen – også operativt.
Jeg tror, det var Lise Bech, der sagde det – og for den sags skyld også Carsten Bach – at det ikke kun handler om politik, det handler også om operative muligheder for at samarbejde.
Det er jeg et hundrede procent enig i.
Derudover kan man jo lægge afskaffelse af det danske EU-forsvarsforbehold, som betyder, at vi også samarbejder tættere i forhold til det europæiske samarbejde, og der kan vi også drage god nytte af det samarbejde, vi har med Sverige og Finland.
Hvis man ser på NORDEFCO, kan man sige, at Sverige overtog formandskabet for NORDEFCO den 1. januar, samtidig med at Sverige også varetager formandskabet for EU.
I begge fora har Sverige stort fokus på støtte til Ukraine og tilpasning af forsvarssamarbejdet.
Det er også et fokus, jeg forventer vil fortsætte, når vi fra dansk side overtager formandskabet næste år i NORDEFCO.
Apropos det, som flere ordførere også har nævnt her, er der hele diskussionen omkring vores nærområde og samarbejdet i forhold til Ukraine.
Det er jo noget, der påvirker os, selv om vi jo ikke som sådan en til en er nabo til Ukraine, men det påvirker vores nærområde.
Jeg tror, at det var Carsten Bach, som nævnte, hvordan man kan lave et stærkere samarbejde, også på nogle af de felter, der jo har udfordret os hver især.
Det er bl.a. ammunition.
Der er ikke nogen tvivl om, at et samarbejde om ammunition på nordisk niveau ville være rigtig fornuftigt.
Det ville både kunne give os en større grad af forsyningssikkerhed, men det ville forhåbentlig også gøre, at vi kan købe ind på en smartere måde.
Det vil være oplagt, at det er en af de ting, som vi går videre med, og det er bl.a. også noget af det, som jeg selv er meget optaget af i den dialog, jeg har med mine nordiske kolleger.
Så er der også mange af jer, der nævner det nordiske beredskabssamarbejde, og der er det vel også vigtigt at minde om, at man i december 2021 har truffet beslutning om at arbejde videre med tre udviklingsmål for perioden 2022-2024.
De tre mål omhandler krisestyring, klimaforandringer samt vejrstationsstøtte.
Der er jo ikke tvivl om, at spørgsmål omkring klimaforandringer kommer til at fylde – det er sådan set også det, fru Anna Falkenberg nævner.
Hvad gør vi i forhold til et øget pres på, kan man sige, de udfordringer, naturens kræfter kan give os på beredskabsområdet?
Jeg tror, at vi på det område måske også skylder at ofre mere politisk energi, så det ikke bare er et område, som man taler om ved festlige lejligheder, men faktisk også investerer noget mere politisk kapital i.